VSL sklep I Cp 2494/2015
Datum: 2015-10-14T02:00:00.000+02:00
ecli: ECLI:SI:VSLJ:2015:I.CP.2494.2015
sodisce: Višje sodišče v Ljubljani
oddelek: Civilni oddelek
institut: zapuščinski postopek - uvedba po uradni dolžnosti - oficiozni postopek - zavrnitev predloga upnika za uvedbo zapuščinskega postopka - stranke zapuščinskega postopka - upnik - imetnik terjatve do zapustnika - ločitev zapuščine - zahteva za ločitev zapuščine od dedičevega premoženja - nedovoljena pritožba - zavrženje pritožbe
jedro: Upnik, ki v zapuščinskem postopku priglasi svojo terjatev do zapustnika in ne zahteva ločitve zapuščine, ni stranka zapuščinskega postopka. Zato nima pravice do pritožbe zoper sklep, izdan v zapuščinskem postopku.
zveza: ZD člen 164, 175, 204.

## Jedro

Upnik, ki v zapuščinskem postopku priglasi svojo terjatev do zapustnika in ne zahteva ločitve zapuščine, ni stranka zapuščinskega postopka. Zato nima pravice do pritožbe zoper sklep, izdan v zapuščinskem postopku.

## Izrek

Pritožba se zavrže.

## Obrazložitev

1. Sodišče prve stopnje je z izpodbijanim sklepom preklicalo dodatni sklep o dedovanju D 357/2009 z dne 13. 5. 2015 in predlog za uvedbo zapuščinskega postopka A. A. z dne 18. 3. 2015 kot neutemeljenega zavrnilo.

2. Zoper sklep se je kot upnik v roku pritožil A. A. iz vseh pritožbenih razlogov, ki predlaga, da pritožbeno sodišče sklep razveljavi in zadevo vrne sodišču prve stopnje v ponovno odločanje. Navaja, da bi pritožniku kot predlagatelju morala biti posredovana v izjavo pritožba dedinje, kakor tudi stališče zemljiškoknjižnega sodišča o pomotnem vpisu oziroma zavrnitvi vpisa po dodatnem sklepu o dedovanju. Zlasti pa je dodatni sklep o dedovanju že postal pravnomočen in se dedinja zoper njega sploh ni pritožila, posledično čemur ne more temeljiti na 173. členu Zakona o dedovanju (ZD).

3. Pritožba ni dovoljena.

4. Po 175. členu ZD so stranke zapuščinskega postopka dediči in volilojemniki ter druge osebe, ki uveljavljajo kakšno pravico iz zapuščine. Torej upnik, ki v zapuščinskem postopku priglasi svojo terjatev do zapustnika, kot je to storil pritožnik, ni stranka zapuščinskega postopka, razen, če zahteva ločitev zapuščine od dedičevega premoženja, česar pritožnik v tem zapuščinskem postopku nedvomno ne zahteva. Po prvem odstavku 339. člena v zvezi s prvim odstavkom 366. člena Zakona o pravdnem postopku (v nadaljevanju ZPP) in 163. členom ZD se zoper sklep v zapuščinskem postopku lahko pritožijo le stranke postopka, kar pomeni, da pritožnik te pravice nima.

5. Pritožbeno sodišče je v posledici zgoraj pojasnjenega pritožbo A. A., ker tega ni storilo že sodišče prve stopnje, kot nedovoljeno zavrglo (1. točka 365. člena ZPP v zvezi s 163. členom ZD). Pojasniti je, da je sicer sodišče prve stopnje z izpodbijanim sklepom predlog pritožnika za uvedbo zapuščinskega postopka zavrnilo, s čimer ga je obravnavalo kot stranko tega zapuščinskega postopka. Vendar je bilo takšno postopanje sodišča zmotno, saj se zapuščinski postopek uvede po uradni dolžnosti (164. člen ZD), ne na predlog in je zato zavrnitev predloga pritožnika z izpodbijanim sklepom brezpredmetna in brez učinka.